Cel puțin 11 persoane au fost ucise și alte zeci au fost rănite în timp ce așteptau să primească ajutoare umanitare în Gaza
Ministerul Sănătăţii al Hamas anunţă vineri că cel puţin 11 persoane au fost ucise, iar alte aproximativ 100 au fost rănite în "tiruri israeliene" asupra unei mulţimi care aştepta ajutoare umanitare în Fâşia Gaza, relatează AFP.
"Forţele israeliene de ocupaţie au luat ca ţintă o adunare a unor cetăţeni care aşteptau ajutor umanitar" la un sens giratoriu, în oraşul Gaza, anunţă într-un comunicat ministerul.
Martori și surse au declarat pentru Xinhua că mii de palestinieni care veneau din diferite locuri din nordul Gaza se aflau la sensul giratoriu pentru a obține ajutor pe fondul lipsei severe de alimente și provizii.
Ei au precizat că elicopterele au deschis focul cu mitralierele lor și au lansat mai multe obuze spre adunare.
"Până în prezent 11 morţi şi 100 de răniţi au fost transportaţi la Spitalul Al-Shifa", precizează ministerul.
Armata israeliană, contactată de AFP, nu a comentat imediat aceste acuzaţii.
Sursa: News.ro
Dată publicare:
15-03-2024 07:16